**Pressemelding – badevannskvalitet uke 26**

Miljørettet helsevern – Øvre Romerike tar sommerens badevannsprøver i kommunene Eidsvoll, Gjerdrum, Hurdal, Nannestad, Nes og Ullensaker. Dette gjøres for å sikre at badevannet er trygt å bade i for store og små slik at ingen blir syke av å bade. Vannprøvene testes for E.coli og intestinale enterokokker.

E. coli (Escherichia coli) og intestinale enterokokker er bakterier som stammer fra tarminnhold fra mennesker og dyr. Disse bakteriene dør når de ikke er i et varmblodig dyr. Intestinale enterokokker overlever lenger i naturen enn E.coli som kan overleve noen uker. I tillegg måles temperaturen på badevannet.

Prøvene ble tatt den 26. juni 2023. Resultatene viser verdier betryggende under grenseverdiene for alle badeplassene, dvs. at badevannskvaliteten er god.

Med hensyn til badevannstemperatur så ble varmeste temperatur målt til 23 grader og laveste temperatur målt til 18 grader. Badeplassene framstår, med få unntak, som rene og ryddige. Ved Lima i Nannestad er toalettene skitne og enkelte steder er det mye gjenglemte eiendeler.

Nye badevannsprøver blir tatt i uke 28.

**Mye nedbør kan gi dårlig badevann**

Generelt frarådes det å bade etter store nedbørsmengder. Vannet kan etter kraftig regnvær inneholde større mengder tarmbakterier på grunn av avrenning fra terrenget og elver i tilknytning til badestedet. Vannkvaliteten endrer seg raskt og det anses som tilstrekkelig å vente 24 timer etter kraftig regnvær før man bader.

**Blågrønnalger**

Cyanobakterier (blågrønnalger) er en naturlig del av livet i ferskvann. Av og til kan det dannes større ansamlinger av cyanobakterier på tjern og innsjøer og man får en algeoppblomstring.

Cyanobakterier er bare et problem når det er mange av dem, det vil si når vi har en oppblomstring, og kan se dem som farget vann, fargede flak, klumper eller skum i vannet. Enkelte cyanobakterie-arter produserer toksiner (giftstoffer) som kan utgjøre en helserisiko for mennesker og dyr. Ved stor algeoppblomstring, må vi – for å være helt sikker og analysesvar foreligger – oppfordre innbyggerne til å passe på at vann ikke svelges av badende, av beitedyr eller av hunder som drikker vannet, eller bader og slikker pelsen. Det skal likevel en høy konsentrasjon av toksinproduserende cyanobakterier til for at det skal bli alvorlig helsefare.

Observasjon av mistenkt algeoppblomstring, grønnfarget vann eller lignende kan meldes til Miljørettet helsevern – Øvre Romerike eller til kommunen hvor vannet ligger.

|  |  |  |  |
| --- | --- | --- | --- |
| **Lokalitet** | **E.coli**Grenseverdi 1000 | **Int. enterokokker**Grenseverdi 400 | **Temperatur****⁰C** |
| **GJERDRUM** |  |  |  |
| Lysdammen  | 75 | 3 | 22 |
| **EIDSVOLL** |  |  |  |
| Andelva (v/E6)  | 7 | 4 | 23 |
| Fløyta (Gullverket) | 15 | 55 | 22 |
| Nordfløyta  | 1 | 8 | 23 |
| Rødvika/Prestsand | 10 | 15 | 21 |
| Stensbydammen  | 100 | 30 | 18 |
| Støjordet/Ørbekkstranda | 1 | 6 | 19 |
| Årnes (Feiring) | 40 | 15 | 19 |
| **ULLENSAKER** |  |  |  |
| Ljøgodttjern | 35 | 25 | 21 |
| Nordbytjern  | 3 | 1 | 21 |
| **HURDAL** |  |  |  |
| Meieriodden | <1 | 1 | 21 |
| Åsanden | 3 | 4 | 21 |
| **NANNESTAD** |  |  |  |
| Kverndammen  | 15 | 10 | 19 |
| Lima  | 6 | 2 | 20 |
| Gåfossen  | 500 | 25 | 19 |
| Stordammen  | 10 | <1 | 21 |
| **NES** |  |  |  |
| Funnefoss/Daskerudstranda  | 20 | 8 | 20 |
| Veslesjøen  | 15 | 30 | 22 |